Alexander episcopus etc... dilectis filiis magistro et fratribus [ordinis Predicatorum] salutem etc... In gravem cordi nostri redundat offensam, si quod a nobis salutis causa conceditur, in perniciem convertatur, non sine illorum scandalo, quorum mens ad hoc ferventer invigilat, ut et sibi per innocentis vite meritum et aliis proficiat per exemplum. Cum itaque contingat, quod aliqui ex fratribus de ordine vestro, prout accipimus, ad hoc a sede apostolica seu a vobis, licentiam optineant ad religionem transeundi, ut, proprii motum sequentes arbitrii, possint per seculum nequiter evagari, dignum esse providimus, ut super hoc salubre remedium apponamus. Hinc est quod nisi dicti fratres infra duos vel tres menses post obtentam licentiam supradictam, ad aliam religionem sue saluti congruam studuerint se transferre, ac de ipsorum diligentia et studio super ingressum hujusmodi religionis constiterit evidenter, et ipsius habitum susceperint regularem, vo-[Fol. 8 v°]-bis, ut ex tunc, procet vestri ordinis honestati expedire videritis contra ipsos tanquam contra alios ordinis vestri apostatas procedere valeatis, liberam auctoritate presentium concedimus facultatem. Illud autem intelligi volumus de illis, qui post susceptionem habitus alterius religionis, infra tempus probationis, nulla professione facta, presumpserint resilire. Nulli ergo etc... concessionis ..... Datum Viterbii, III kalendas julii. – anno quarto.